Хэкум теухуа уэрэдхэр щIэблэм ягъэзащIэ
Урысейм и махуэр щагъэлъапIэм ирихьэлIэу, КъБР-м ЩэнхабзэмкIэ и фондым щекIуэкIащ «Ты живи, моя Россия!» зыфIаща зэпеуэ. Хэкур фIыуэ лъагъуным, лIыхъужьыгъэм, лэжьыгъэм къыпхуихь щIыхьым теухуа уэрэдхэр гъэзэщIэнымкIэ зэпеуащ «Сабийхэм эстетикэ гъэсэныгъэ яхэлъхьэнымкIэ Къэзанокъуэ Жэбагъы и цIэр зезыхьэ центрым», Налшык къалэ дэт курыт школхэм я гъэсэнхэр, СКГИИ-м щэнхабзэмрэ гъуаджэмкIэ и колледжым и студентхэр.
«ЦIыхубзым, анэм, унагъуэм и пщIэр Iэтыныр цIыху лъапIэныгъэхэр хъумэным и зы нэщэнэщ» проектым хыхьэу зэпеуэр къызэрагъэпэщащ Налшык къалэ округым и ЦIыхубзхэм я советымрэ КъБР-м ЩэнхабзэмкIэ и фондымрэ.
ЦIыхубзхэм я советым и гуащэ Дыджэш Лидэ жиIащ:
— ПщIэ зыхуэтщI ди хьэщIэ лъапIэхэ, зэпеуэр къызыпэплъэхэ! Хэкур фIыуэ лъагъуныр, абы хуэпэжыныр гурыщIэ нэхъ лъапIэхэм ящыщ зыщ икIи ар тщыгъупщэ хъунукъым. Фи лъахэм, Хэкум фригушхуэу фыпсэуну, гъащIэм лъэ быдэкIэ фыхэувэну къэкIуэнур зей щIэблэм сынывохъуэхъу. Нобэрей зэIущIэм хэтынухэм ехъулIэныгъэхэр зыIэрывгъэхьэну си гуапэщ.
Зэпеуэм хэтхэр гупитIу гуэшат. Абыхэм я зэфIэкIыр къапщытащ УФ-м, КъБР-м, КъШР-м щIыхь зиIэ я артисткэ Таукеновэ Галинэ, Налшык къалэ округым и щIыпIэ администрацэм щэнхабзэмкIэ и департаментым и унафэщI Токъуий Мадинэ, КъБР-м щIыхь зиIэ и журналист Богачёвэ Иринэ, Къэзанокъуэ Жэбагъы и цIэр зезыхьэ IуэхущIапIэм и унафэщI Къуныжь ХьэIишэт, Налшык къалэ округым и ЦIыхубзхэм я советым хэт Хъымбэзэр Агнессэ сымэ.
НэхъыщIэ гупым я зэпеуэм япэ увыпIэр къыщахьащ Шагъырбий Елдаррэ Джэш ФатIимэрэ, етIуанэ гупым хэтхэм ятекIуащ Саенкэ Евгение. ЕтIуанэ, ещанэ увыпIэхэр къэзыхьахэми дипломхэр, саугъэтхэр иратащ. Къапщтэмэ, утыкум къихьахэм ящыщу зыри гулъытэншэ ящIакъым. Дэтхэнэми гуапэ ящыхъуа саугъэтхэр, тхылъхэр хуагъэфэщащ.
КъызэгъэпэщакIуэхэм фIыщIэ хуащIащ зэхьэзэхуэм хэтахэми абыхэм я егъэджакIуэхэми.
Бахъсэн Ланэ.
